Повече от 38 – 39 хиляди посетители отчетохме в музея за 2016 година – Радио Верига Фокус
Петрич. Ако през цялата 2015 година имаме посещаемост от около 27 300 туристи и приходи в размер на 34 хиляди лева, то през 2016 година вече имаме посещаемост от повече от 38 – 39 хиляди души, тоест повишили сме интереса към нашите обекти с около 40 %. Това каза в интервю за Радио „Фокус“ – Пирин Сотир Иванов, директор на Исторически музей – Петрич. По думите му приходите в същото време възлизат на 48 хиляди лева от вход и малко над 5 000 лева са привлекли като дарения на хора, които са заинтересовани от тяхната дейност. „Така например през 2016 година само чрез дарения беше напълно климатизирана „Къща Ванга“, което е изключително важно за един по-атрактивен туризъм, защото не може да влезте зимата и да е студено, колкото навън и вие да се наслаждавате на това, което виждате вътре. Освен това част от даренията бяха насочени и към нашата инфраструктура като например информационни туристически табели. Така, че аз по-скоро бих казал, че музеят е привлякъл около 55 хиляди лева, които бяха много важни за запазване устойчивостта и атрактивността на продукта, който предлагаме. При всички положения нашите приходи в сравнение с 2015 година са с около 60 % по-високи“, каза още Иванов. Той добави, че всичко това – съчетанието на по-висока посещаемост и по-високите приходи показват, че за 2016 година са били поне една идея по-ефективни от 2015 година. „За нас като музей беше важна и една много съществена реформа, защото дълги години бяхме под натиск и от тогавашната общинска администрация, която назначаваше хора на бих казал не особено светли принципи или такива, които са основани на българското законодателство. Всички тези хора, които бяха назначени неправомерно бяха отстранени, което направи нашия успех още по-важен, защото от една страна ние направихме структурата на музея като функция напълно законосъобразна и в същото време постигнахме тези резултати с 20 % по-малък персонал, което показва, че законосъобразността е важна не само от морална, етична и държавна гледна точка, но и от гледна точка на ефективността на една институция“, подчерта Иванов. Според него като обобщение може да се каже, че 20 % по-малко персонал е постигнал 40 % по-висока посещаемост и 60 % по-високи приходи. Ливия НИНОВА